نيديرلاند

نيديرلاند(هولاندى: Nederland, معروفه باسم ب"هولندا") و بالانجليزى اسمها الرسمى Netherlands هيا الجزء الأوروبى من مملكة نيديرلاند (هولاندى: Koninkrijk der Nederlanden)، اللى بتتألف من نيديرلاند،و جزر الأنتيل الهولندية و اروبا فى منطقة البحر الكاريبى و نيديرلاند هى ديمقراطية پرلمانيه ملكيه دستوريه فى اوروبا الغربية. و يحدها بحر الشمال من الشمال والغرب، بلجيكا من الجنوب، و المانيا من الشرق. نيديرلاند واحده من اول الديمقراطيات الپرلمانيه، و دوله حديثه من اساسها. عاصمة نيديرلاند هيا امستردام و مقر الحكومه فى لاهاى.

الاسم 

نيديرلاند ممكن يتقال عليها هولاندا , لكن ده مش الاسم الصح لان هولاندا الشماليه و هولاندا الجنوبيه مجرد اتنين من اتناشر مقاطعة فى نيديرلاند. بالانجليزى الكلمه النيزيرلاندس (داتش Dutch) بتستخدم للاشارة للناس، و اللغة، و أى شىء متعلق بنيديرلاند. الاسم الرسمى بالداتش هو Koninkrijk der Nederlanden يعنى مملكة الأراضى المنخفضه.

جغرافيا 

نيديرلاند بلد منخفضه. المعنا الحرفى لاسم نيديرلاند الدول المنخفضه عشان ارتفاعها وتضاريسها المسطحة. حوالى 27 % من مساحتها و 60 % من المناطق المسكونه تحت مستوى سطح البحر و عشان كده بتتسمى كمان " الاراضى المنخفضه " . أهم مدنها امستردام و دينهاخ (لاهاى) و روتردام و اوترخت و هارليم و نايميخان. اكتسب الهولنديين المقاطعات الساحليه (اوترخت و اوفر أيسيل و خيلدرلاند و خيرونينجان و زيلاند و فريزلاند و ساويدهولاند ز نوردهولاند) بتجفيف البحر بعد شغل جامد و مضنى اخد كذا قرن. المقاطعات الداخليه هى: نوردبرابانت (برابانت الشماليه) و ليمبورخ و درينتا.

اقتصاد 

اقتصاد نيديرلاند متقدم وليه دور مهم ف الاقتصاد الأوروبى من القرن الستاشر. النقل البحرى والصيد والزراعة والتجارة والبنوك من الانشطه الرئيسيه ف الاقتصاد النيديرلاندى. بيعتبر الاقتصاد الهولندى من اقوى الاقتصاديات فى اوروبا و بتستمد هولندا ثروتها من التجاره و صناعة المنسوجات و الماكينات و المعلبات و الاجهزه الكهربيه و الكيماويات و منتجات الالبان و تربية المواشى و منتجات البساتين و زراعة الخضار و الورود و صيد السمك و السياحه. و فيها مناجم فحم و بتسيطر على موارد البترول و القصدير فى العالم.

نيديرلاند واحده من اكبر عشر دول مصدرة ف العالم. هيا تانى اكبر بلد بيصدر المواد الغذائية والزراعية ف العالم بعد امريكا ، بسبب تربتها الخصبة والمناخ المعتدل والزراعة المكثفة .
الايام دى شركا نيديرلاند التجاريين الرئيسيين هما  المانيا وبلجيكا و المملكه المتحده و امريكا و فرنسا وايطاليا والصين و روسيا. بين سنة 1997 سنة 2000 معدل النمو الاقتصادى السنوى كان حوالى 4 ٪ ، و ده كان هو أعلى بكتير من المتوسط الأوروبى.

التاريخ 

فى العصر الرومانى عاشت فيها قبايل الباتاف الالمانيه و بعدين حكمها الفرانك (الافرنج) ما بين القرن الخامس و التامن، و بعدين الامبراطوريه الرومانيه المقدسه، و ادواق برجنديا فى القرن 15، و عيلة هابسبورج (1482). شارل الخامس اداها لابنه فيليبى التانى ملك اسبانيا اللى حاول تدخيل محاكم التفتيش الاسبانيه فيها و الغاء الحكم الذاتى فقامت انتفاضه عامه قادها وليام الصامت (وليام دو سوايخر) امير اورانج (اورانيا)، و استرجعت اسبانيا المقاطعات الجنوبيه (بلجيكا دلوقتى) لكن هولندا و الست مقاطعات التانيين انضمو لبعض و اعلنوا استقلالهم باسم " المقاطعات المتحده " سنة 1581، و تم الاعتراف باستقلال المقاطعات المتحده سنة 1648.

ابتدا عصر الازدهار و التوسع بتأسيس شركة الهند الشرقيه الهولنديه و شركة الهند الغربيه الهولنديه فقامت امبراطوريه واسعه و بقت نيديرلاند ملجأ للمضطهدين زى اليهود و الهيجونوت. و قامت حروب، و خرجت نيديرلاند أقوى من الحروب ضد انجلترا و فرنسا المعروفه بـ " الحروب الهولنديه "، و من " حرب المحالفه العظمى " و " حرب الوراثه الاسبانيه " لكن تفوقها التجارى اتنقل لانجلترا فى القرن التمنتاشر.

فى سنة 1794 احتلتها جيوش الثوره الفرنسيه و بقا اسمها الجمهوريه البتافيه (1795)، و فى سنة 1806 بقت مملكه بيحكمها لويس بونابرت و ضمت لفرنسا سنة 1810 و بعدين لبلجيكا بقرارات مؤتمر ڤيينا (1814-1815). و فى سنة 1830 انفصلت عن بلجيكا، و بالرغم من وقوفها ع الحياد فى الحرب العالميه الاولى غزتها المانيا فى الحرب العالميه التانيه لكن وقفت و حاربت فى صف الحلفا ضد المانيا.

بعد الحرب العالميه التانيه قدرت تسترد قوتها و رخاءها بسرعه  رغم الفيضانات اللى اجتاحتها سنة 1953. و فى سنة 1949 اعترفت باستقلال اندونيسيا اللى كانت مستعمراها و بقت سورينام فى امريكا الجنوبيه و جزر الهند الغربيه فى منطقة البحر الكاريبى بيتمتعو بحكم ذاتى من سنة 1954، فى سنة 1962 اتنازلت عن غينيا الجديده لاندونيسيا وبعدين نالت سورينام استقلالها الكامل عن مملكة نيديرلاند.

سياسه 

نيديرلاند عضو مؤسس فى الامم المتحده و انضمت لاتحاد بينولوكس مع بلجيكا و لوكسمبورج سنة 1947، و حلف الاطلنطى (1949)، و الجماعه الاوروبيه للفحم و الصلب (1952)، و اتحاد اوروبا الغربيه (1955)، و السوق الاوروبيه المشتركه، و الجماعه الاوروبيه للطاقه الذريه (1957)، و دلوقتى عضو فى الاتحاد الاوروبى.

نيديرلاند ملكيه وراثيه تحت حكم عيلة اورانيا (اورانج)، و بيزيد فيها عدد البروتستانت عن الكاتوليك بنسبه بسيطه.

اتعرفت نيديرلاند على مر التاريخ بتولورانسيتها السياسيه و الدينيه و كانت دايماً ملجأ للمضطهدين اللى بيعانو من القهر فى بلادهم. امستردام هيا عاصمة نيديرلاند (رسمى من سنة 1983) و مقر الحكومة فى دينهاخ Den Haag (لاهاى La Haye بالفرنساوي، و ذا هيج The Hage بالانجليزى) .

الملك ويليم الكساندر (Willem-Alexander) هو ملك نيديرلاند الايام دى من يوم 30 ابريل سنة 2013 بعد والدته الملكه بياتريكس (Beatrix) ما اتنازلت ليه عن الملك.

ثقافه 
نيديرلاند جه منها رسامين من أشهر الرسامين ف العالم. و كان القرن السبعتاشر عصر اشهر الفنانين زى رمبرانت و يوهانس فيرمير و يان ستين والمزيكا فى القرنين الخمستاشر والستاشر ف نيديرلاند شكلت حركة كبيرة ف مزيكة عصر نهضة اوروبا

سكان 
عدد سكان نيديرلاند كان حوالى 17،093،000 ف يناير 2017. النيديرلانديين هما أطول الناس فى العالم. سنة 2009 كان متوسط طول الرجاله 1.81 متر (5 قدم 11.3 بوصة) و متوسط طول الستات 1.67 متر (5 قدم 5.7 بوصة).

الدين 

النيديرلانديين هما من أقل الناس فى التعصب ف العالم. كانت الديانه ف نيديرلاند مسيحيه بس ف الغالب لغاية أواخر القرن العشرين . التنوع الدينى زاد و حصل انخفاض ف التدين . حوالى نص السكان متدينين و نص السكان التانى مش متدينين .المسيحيه هيا اكبر ديانة فى نيديرلاند.

تعليم 
التعليم ف نيديرلاند الزامى بين سن 5 و 16 سنه.

صحه 
التأمين الصحى ف نيديرلاند الزامى و حصل اصلاح كبير لنظام الرعاية الصحية سنة 2006.

نقل 
نيديرلاند فيها قنوات كتيره و ساعد نظام القنوات اللى بتربط بين الانهار الرئيسيه على تقدم النقل النهرى جواها و مع المانيا و بلجيكا.
مينا روتردام هيا اكبر مينا ف  اوروبا ، واكبر ميناء ف أى بلد بره اسيا .

رياضه 
كرة القدم هيا أكر رياضه ف نيديرلاندا، بعدها ف الشعبيه الهوكى و الكوره الطايره ف الرياضات الجماعية. التنس و الجمباز والجولف هما اكبر الرياضات الفرديه ف الشعبيه.

عادات 
المجتمع النيديرلاندى متأسس على المساواه و الحداثه . النيديرلانديين مابيحبوش الحاجات اللى مش ضروريه. النيديرلانديين فخورين بتراثهم الثقافى وتاريخهم ف الفن والمشاركة ف الشؤون الدولية ".

شوف كمان 
 دوللى دوتس
 مناطق نيديرلاند

لينكات برانيه

لينكات ليها علاقه 
 ويكيبيديا النيديرلاندى

 
 مقالات
 
 

 معلومات
 
 Netherlands from UCB Libraries GovPubs
 
 I am Expat – General information about the Netherlands
 Netherlands: Map, History, Government, Culture & Facts | Infoplease.com
 Netherlands profile from the BBC News
 
 
 Key Development Forecasts for the Netherlands from International Futures

 حكومه
 Overheid.nl – official Dutch government portal
 Government.nl – official Dutch government web site
 Statistics Netherlands (CBS) – Key figures from the Dutch bureau of statistics
 

 سفر
 Holland.com – English website of the Netherlands tourist office
 NetherlandsTourist.com - Online travel guide for the Netherlands
 nbtc.nl  – Organisation responsible for promoting the Netherlands nationally and internationally

 صور
 An album of photos of Holland (Netherlands) in 1935 and 1958

مصادر 

 
ممالك
بلاد
دول مسيحيه
دول اعضاء فى الاتحاد الاوروبى